โฆษกกระทรวงการคลัง ระบุ นักศึกษาทำงานพาร์ทไทม์ ไม่อยู่ในเกณฑ์การรับเงินเยียวยา 5,000 บาท
โฆษกกระทรวงการคลัง ระบุ นักศึกษาทำงานพาร์ทไทม์ ไม่อยู่ในเกณฑ์การรับเงินเยียวยา 5,000 บาทนายลวรณ แสงสนิท โฆษกกระทรวงการคลัง ชี้แจงถึงกรณีการลงทะเบียนรับเงินเยียวยาตามมาตรการแพร่ระบาดของเชื้อโควิด-19 จำนวน 5,000 บาท ต่อเนื่อง 3 เดือน ผ่านทางเว็บไซต์ www.เราไม่ทิ้งกัน.com ว่า ในส่วนของนักศึกษาที่ทำงาน พาร์ทไทม์ จะไม่อยู่ในเกณฑ์ที่กำหนด เช่นเดียวกับภาคเกษตรกรที่ทำงานค้าขาย แต่ทั้งนี้หากประชาชนไม่มั่นใจว่าตนเองผ่านเกณฑ์หรือไม่ ยังสามารถลงทะเบียนตรวจสอบสิทธิ์ได้ โดยกระทรวงการคลังยังคงเปิดเว็บไซต์ให้ลงทะเบียนต่อเนื่องไม่มีกำหนด นอกจากนี้ในส่วนของผู้ที่ไม่สามารถลงทะเบียนได้ด้วยตัวเอง สามารถให้บุคคลใกล้ชิด เช่น ญาติพี่น้อง หรือบุตรหลาน ลงทะเบียนให้ได้ ส่วนกรณีมีผู้ไม่หวังดีอาศัยรับลงทะเบียนและหักหัวคิวนั้นเป็นการกระทำที่ผิดกฎหมายมีโทษทั้งจำทั้งปรับ อย่างไรก็ตาม อยากขอความร่วมมือประชาชน ที่จะลงทะเบียนรับสิทธิ์เงินช่วยเหลือเยียวยา ให้ทยอยลงทะเบียนเพื่อป้องกันไม่ให้เกิดปัญหาระบบล่มขึ้นอีก ส่วนผู้ที่ลงทะเบียนและได้รับ SMS แล้วจะเป็นการยืนยันว่าระบบได้รับข้อมูลแล้ว แต่ไม่ได้หมายความว่าจะได้รับเงินเยียวยาจำนวน 5,000 บาท เพราะจะต้องมีการคัดกรองว่ามีคุณสมบัติครบถ้วนตามหลักเกณฑ์ที่กระทรวงการคลังกำหนดทั้ง 3 ข้อหรือไม่คือ ต้องเป็นผู้มีอายุ 18 ปีบริบูรณ์ขึ้นไป ณ วันลงทะเบียนเป็นแรงงาน ลูกจ้างชั่วคราว หรือผู้ประกอบอาชีพอิสระ ที่ไม่ได้อยู่ในระบบประกันสังคม ไม่เป็นข้าราชการ พนักงานราชการ พนักงาน หรือลูกจ้างในหน่วยงานของรัฐ หรือผู้รับบำนาญปกติ หรือเบี้ยหวัดจากส่วนราชการ และเป็นผู้ได้รับผลกระทบจากการแพร่ระบาดของโรคโควิด-19